ტიმ უოლცი

ტიმოთი ჯეიმზ უოლცი (; დ. 6 აპრილი, 1964, უესტ-პოინტი, ნებრასკა) — ამერიკელი პოლიტიკოსი, აშშ-ს არმიის გადამდგარი უნტერ-ოფიცერი და ყოფილი მასწავლებელი, 2019 წლიდან მინესოტის 41-ე გუბერნატორი. აშშ-ის დემოკრატიული პარტიის წევრი, 2024 წლის საპრეზიდენტო არჩევნებისათვის კამალა ჰარისმა წარადგინა ვიცე-პრეზიდენტობის კანდიდატად. შეერთებული შტატების წარმომადგენელთა პალატის წევრი მინესოტიდან 2007-2019 წლებში.

დაიბადა უესტ-პოინტში, ნებრასკაში, სკოლის დამთავრების შემდეგ უოლცი შეუერთდა არმიის ეროვნულ გვარდიას და მუშაობდა სოფლის მეურნეობაში, წარმოებაში და მასწავლებლად. დაამთავრა ჩადრონის სახელმწიფო კოლეჯი ნებრასკაში და შემდგომ, 1996 წელს გადავიდა მინესოტაში. 2006 წელს მინესოტას 1-ლი კონგრესის ოლქში იგი აირჩიეს შეერთებული შტატების წარმომადგენელთა პალატაში, მან დაამარცხა ექვსი ვადით არჩეული და მოქმედი რესპუბლიკელი გილ გუტკნეხტი. იგი განმეორებით ხუთჯერ აირჩიეს, გუბერნატორად არჩევის შემდეგ 2019 წელს გავიდა პენსიაზე. უოლზი წარმოადგენდა სამხრეთ მინესოტას დიდ, ძირითადად სოფლის ნაწილს, რომელიც მდებარეობს აიოვას საზღვართან.

2018 წლის 6 ნოემბერს უოლცი მინესოტას გუბერნატორად აირჩიეს, მან, რესპუბლიკელი კანდიდატი, ჰენეპინის ოლქის კომისარი, ჯეფ ჯონსონი დაამარცხა. იგი 2022 წლის მინესოტას გუბერნატორის არჩევნებში ხელახლა აირჩიეს, სადაც რესპუბლიკელი კანდიდატი სკოტ ჯენსენი დაამარცხა. 2024 წლის 6 აგვისტოს ვიცე-პრეზიდენტმა კამალა ჰარისმა 2024 წლის საპრეზიდენტო არჩევნებისათვის ვიცე-პრეზიდენტობის კანდიდატად წარადგინა.

ადრეული ცხოვრება და განათლება
ტიმოთი ჯეიმზ უოლცი 1964 წლის 6 აპრილს უესტ-პოინტში, ნებრასკას შტატში დაიბადა, დარლინ როუზის (ძვ. რეიმანი) და ჯეიმზ ფ. უოლზის, საჯარო სკოლის ადმინისტრატორის, ოჯახში. უოლზი და მისი სამი და-ძმა გაიზარდნენ ვალენტინში, ნებრასკაში, სოფლის თემში შტატის ჩრდილო-დასავლეთ ნაწილში. უოლზის საშუალო სკოლაში სწავლის დროს, მამამისს ფილტვის კიბო დაუდგინეს. მეორე კურსზე ყოფნისას მისი ოჯახი გადავიდა ბუტში, ნებრასკაში, რათა უფრო ახლოს ყოფილიყო მისი მშობლების ნათესავებთან.

უოლცმა 1982 წელს ბუტის საშუალო სკოლა დაამთავრა, 25 სტუდენტისგან შემდგარი კლასით. ერთი წლის შემდეგ მამა გარდაეცვალა. 2001 წელს უოლცმა მოიპოვა მეცნიერების მაგისტრი საგანმანათლებლო ხელმძღვანელობაში მინესოტას სახელმწიფო უნივერსიტეტიდან, მანკატოში.

კარიერა
სწავლება
სკოლის შემდეგ, უოლცი სოფლის მეურნეობასა და წარმოებაში მუშაობდა, ასევე მსახურობდა ეროვნულ გვარდიაში. შემდგომ წავიდა კოლეჯში და მამამისის მსგავსად მასწავლებლის ხარისხი მიიღო. ჩადრონის სახელმწიფო კოლეჯის დამთავრების შემდეგ, მან შემოთავაზება მიეღო ჩინეთში -ში სამუშაოდ, სადაც 1 წელი გაატარა. დაბრუნების შემდეგ უოლზმა განაგრძო სწავლება ნებრასკაში, ალიანსში, სადაც თავის მეუღლეს, ასევე მასწავლებელს, გვენ უიპლს შეხვდა. ისინი 1994 წელს დაქორწინდნენ, ორი წლის შემდეგ კი საცხოვრებლად გადავიდნენ მანკატოში, მისი მეუღლის მშობლიურ მინესოტას შტატში, სადაც უოლცი გეოგრაფიას ასწავლიდა და მწვრთნელი იყო -ში. ის ხელმძღვანელობდა ფეხბურთის გუნდს მის პირველ სახელმწიფო ჩემპიონატზე 1999 წელს. 1999 წელს უოლცი დათანხმდა, რომ ყოფილიყო პირველი გეი-სტრეიტის ალიანსის ფაკულტეტის მრჩეველი -ში.

სამხედრო სამსახური
მამის წახალისებით, უოლცი 17 წლის ასაკში ეროვნულ გვარდიაში ჩაირიცხა. სამხედრო კარიერის განმავლობაში მას ჰქონდა პოსტები არკანზასში, ტეხასში, არქტიკულ წრეში, ნიუ ულმში, მინესოტაში და სხვაგან. 11 სექტემბრის ტერაქტის შემდგომ იგი ევროპაში გაუშვეს ოპერაცია „მდგრადი თავისუფლების“ მხარდასაჭერად. უოლცმა სამსახურის ბოლოს მიაღწია სარდლობის სერჟანტის მაიორის წოდებას, მაგრამ 2005 წელს პენსიაზე გავიდა, როგორც მასტერ სერჟანტი, რადგან მან ვერ დაასრულა კურსი აშშ-ს არმიის სერჟანტთა მთავარ აკადემიაში.